Z A P I S N I K

Sa 19. sjednice Općinskog vijeća Općine Starigrad održane dana 12. travnja 2024. godine s početkom u 9:00 sati u vijećnici Općine Starigrad.

Prisutni vijećnici/ce: predsjednik Marko Marasović, Marijan Čavić, Višeslav Jure Dokoza, Dragan Bucić, Višnja Vukić, Jole Petričević, Marina Vukić, Ana Marija Krapić i Maja Milovac

Odsutni vijećnici/ce: nema

Ostali prisustvovali: načelnik Marin Čavić, pročelnica Marina Milovac i voditeljice odsjeka Marija Jukić kao zapisničar

Utvrđivanje kvoruma: predsjednik je otvorio 19. sjednicu, konstatira da je na sjednici prisutno svih 9 vijećnika. Uz poziv je dostavljen prijedlog dnevnog reda. Vijećnik Jole Petričević postavlja pitanje vezano za uvrštavanje prijedloga Grupe građana o rješavanju statusa zemljišta na Velikom Rujnu na dnevni red. Predsjednik: prijedlog za dopunu dnevnog reda sam dobio jučer, nije potpisan niti se zna tko ga je podnio, prijedlog mogu davati općinski vijećnici, kad se zadovolje uvjeti stavit će se na dnevni red. Predsjednik daje prijedlog Dnevnog reda na raspravu i glasovanje, te je usvojen većinom glasova – 7 Za, 1 Protiv – Jole Petričević, 1 Suzdržan – Višeslav Jure Dokoza

Za sjednicu je utvrđen slijedeći:

DNEVNI RED

1. Usvajanje Zapisnika sa 18. sjednice Općinskog vijeća Općine Starigrad
2. Aktualno
3. Odluka o zajedničkom obavljanju poslova redarstva s Općinom Poličnik, Općinom Ražanac, Općinom Novigrad, Općinom Jasenice i Općinom Posedarje
4. Prijedlog Oduke o dodjeli Javnih priznanja Općine Starigrad
5. Zamolbe

**Ad.1). Usvajanje zapisnika sa 18. sjednice Općinskog vijeća Općine Starigrad**

Predsjednik Zapisnik sa 18. sjednice stavlja se na primjedbe, te je potvrđen jednoglasno – 9 glasova Za. Vijećnik Višeslav Jure Dokoza daje primjedbu vezano za dostavu poziva za prošlu sjednicu, izvještava o podnesenoj kaznenoj prijavi protiv predsjednika Marka Marasovića.

**Ad.2). Aktualno**

Načelnik daje izvješće o aktivnostima od zadnje sjednice: u tijeku su radovi na obalnom pojasu, u međuvremenu smo dobili odluku i ugovor Ministarstvom mora, prometa i infrastrukture-100.000,00 Eura, očekuje se potpisivanje ugovora o financiranju kojim su odobrena dodatna sredstva za II podfazu sa Ministarstvom regionalnog razvoja-70.000,00 Eura, u tijeku su radovi na mjesnom groblju u Selinama, radovi na igralištu u Selinama trebali bi početi za nekoliko dana koji bi trebali biti gotovi do memorijalnog turnira, potpisan je ugovor o uređenju dječjeg igrališta u Starigradu oprema je naručena te se čeka da bi se prethodne sprave demontirale, u tijeku su pripreme za turističku sezonu-komunalno poduzeće izvodi pripremne radove uređenja javnih površina i plaže, dana 19. travnja predviđena je javna tribina u društvenom domu vezano za katastarsku izmjeru-novu za područje Velikog Rujna i zaseoke u Tribnju, vezano za aplikaciju na projekt „Zaželi“, donesena je odluka o sufinanciranju (partneri su Grad Zadar i Gradsko društvo Crvenog križa), ovih dana trebao bi izaći poziv za korisnike, izdana je građevinska dozvola za Podvelebitski pravac - 4 etape, usprkos primjedbama iznesenim od pojedinih vijećnika. Višeslav Jure Dokoza postavlja pitanja načelniku vezano za zahtjev za dostavu dokumentacije Ministarstvu unutarnjih poslova, da li ti je službeno stiglo od Ministarstva pravosuđa i uprave tumačenje da nisi načelnik općine nego povjerenik za etiku, o sukobu interesa vezno za predsjednika Općinskog vijeća i njegovu suprugu, zašto nije predviđen parkinga ispred crkve sv. Jurja. Načelnik odgovara vijećniku da nema namjeru odgovarati na pitanja na koje očito zna odgovore vezane za faze postupaka koji se vode a na pitanje vezano za etičkog povjerenika potrebno je razlikovati kodeks službenika i namještenika i etičkog kodeks ponašanja dužnosnika, o planiranju parkinga je odgovoreno na prošloj sjednici. Jole Petričević postavlja pitanje vezano za izgradnju mrtvačnice u Selinama, smatram da je prevelika - što je obuhvaćeno projektom, vezano za javnu tribinu smatra da je prostor neadekvatan s obzirom da su u isto vrijeme prisutni i geometri i gdje će doći puno ljudi istovremeno, vezano za primjedbu na lokaciju Vatrogasnog doma u Jazinama i prijedlog da se treba sačuvati lokacija za starački dom prigovara da je skrb o starijim osobama loša. Pitanje Višeslavu Juri Dokoza zašto je opstruirao projekt vezano za vodovod i cestu koje su radile Hrvatske šume prema Rašinovcu i zaseoku Krapići i Petričevići i spajanje na postojeću cestu za Veliko Rujno, a jako si se zalagao za cestu Veliko Rujno. Načelnik odgovara na pitanja vijećnika: prostor obuhvaća dvoranu za ispraćaje, rashladnu škrinju, ured i sanitarni čvor, prostor za održavane javne tribine u društvenom domu veći je od prostora općinske vijećnice.

Višeslav Jure Dokoza replika na pitanje zašto je opstruirao projekt – žalbu sam uložio vezano za investitora iza kojeg stoji kriminalna skupina povezanog s bivšim načelnikom, bio sam za projekt vodovodizacije ali uz rješenje problema prelaza preko privatnog vlasništva, što se tiče izgradnje puteva začetnik izgradnje puta za Veliko Rujno je Role Dokoza ja sam nastavio, za ostale informacije kontaktirajte Hrvatske šume da vidite tko je inicijator izgradnje puteva prema Petričevićima i dalje. Jole Petričević replicira na odgovor Višeslava Jure Dokoza dok ste vi radili za kriminalnu skupinu bilo je dobro kad su vas izbacili nije dobro, sva opstrukcija vode prema zapadu je nedjelo i sramota, što se tiče izgradnje vodovoda ti nisi ništa potencirao, građani su plaćali samodoprinos za izgradnju 80-tih godina. Načelnik izvještava na što je Višeslav Jure Dokoza dao primjedbu – radi se o Etapi 1 projekta izgradnje od Koića do Mandaline, jer nisu obaviješteni vlasnici odnosno posjednici nekretnina, odgovoreno mu je da ono što predlaže ne ide tom trasom ali je ostao pri izjavi, Građevinska dozvola izdana je temeljem Lokacijske dozvole, načelnik pojašnjava da se u ovoj fazi opće ne obuhvaćaju privatne nekretnine. Maja Milovac postavlja pitanje vezano za financiranje potreba u sportu i Karate kluba Velebit. Vijećnica je dobila odgovor i pojašnjenje o načinu financiranje udruga. Jole Petričević: vijećnik Višeslav Jure Dokoza nije mi odgovorio zašto je opstruirao cestu prema Rašinovcu i dalje. Višeslav Jure Dokoza: predlažem da se pozove na sljedeću sjednicu predstavnik Hrvatskih šuma, upravo sam ja bio taj koji je pogurao taj put, bio sam za to i da se povežu svi zaseoci.

Točka dnevnog reda zatvara se u 9:21 sati.

**Ad.3). Odluka o zajedničkom obavljanju poslova redarstva s Općinom Poličnik, Općinom Ražanac, Općinom Novigrad, Općinom Jasenice i Općinom Posedarje**

Načelnik daje kratko objašnjenje: pravni temelj za donošenje odluke je članak 54. Zakona o lokalnoj i područnoj (regionalnoj) samoupravi, članak 27. stavak 3. Zakona o komunalnom gospodarstvu, članak 154. stavak 1. Zakona o pomorskom dobru i morskim lukama, članak 90. Zakona o poljoprivrednom zemljištu. Sklapanjem sporazuma ostvaruje se uvjet za prijavu na Javni poziv za dodjelu pomoći na ime poticaja za dobrovoljno funkcionalno spajanje jedinica lokalne samouprave, koji je objavilo Ministarstvo financija. Sredstva za provedbu odluke osigurana su u proračunu Općine Starigrad.

Općinsko vijeće Općine Starigrad, jednoglasno je – 8 glasova Za i 1 protiv – Višeslav Jure Dokoza, donijelo

**Odluku**

o zajedničkom obavljanju poslova redarstva s Općinom Poličnik, Općinom Ražanac, Općinom Novigrad, Općinom Jasenice i Općinom Posedarje.

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza, Jole Petričević, Maja Milovac*

**Ad.4). Odluka** **o dodjeli Javnih priznanja Općine Starigrad**

Predsjednik daje uvodno izlaganje: Prijedlog odluke za dodjelu javnih priznanja dostavljen je u materijalima za sjednicu. Odbor za dodjelu javnih priznanja se sastao po objavljenom pozivnom natječaju za dodjelu javnih priznanja Općine Starigrad, natječaj je objavljen u Zadarskom listu dana 28. veljače 2024. godine, na web stranici Općine Starigrad te je izvješen i na oglasnim pločama Općine Starigrad.

Pismeni prijedlozi mogli su se dostaviti do 29. ožujka 2024. godine. Zaprimljena su ukupno po tri prijedloga za dodjelu slijedećih javnih priznanja: tri prijedloga za Grb Općine Starigrad i tri prijedloga za dodjelu Nagrade Općine Starigrad. Odbor za dodjelu javnih priznanja jednoglasno predlaže Općinskom vijeću Općine Starigrad slijedeće prijedloge za dodjelu javnih priznanja Općine Starigrad:

Za dobitnika Nagrade Općine Starigrad predlaže se:

* Osnovna škola Starigrad – za doprinos u području obrazovanja kao i očuvanja te promocije kulturno – povijesne baštine,

Za dobitnika Grba Općine Starigrad predlaže se:

- Sveučilište u Zadru – za osobiti doprinos u području znanosti i kulture.

Općinsko vijeće Općine Starigrad, većinom glasova – 8 glasova Za i 1 Suzdržan – Jole Petričević, donijelo je

**Odluku**

o dodjeli javnih priznanja

Grb Općine Starigrad dodjeljuje se:

* Sveučilište u Zadru – za osobiti doprinos u području znanosti i kulture.

Nagrade Općine Starigrad dodjeljuje se:

* Osnovna škola Starigrad – za doprinos u području obrazovanja kao i očuvanja te promocije kulturno – povijesne baštine.

*Odluka čini sastavni dio Zapisnika.*

*U raspravi su sudjelovali: Višeslav Jure Dokoza i Jole Petričević*

**Ad.5). Zamolbe**

**Župni ured sv. Jurja**: Molba za izvlaštenje stare župne crkve sv. Jurja na groblju iz Općinske čestice k.č. 505. Iskomunicirano je da se formira nova parcela odnosno da se crkva izdvoji od groblja, kad se procedura provede izvršit će se postupak izvlaštenja te predlaže usvajanje zamolbe.

Općinsko vijeće Općine Starigrad, jednoglasno je – 9 glasova Za, donijelo je

**Odluku**

 o prihvaćanju zamolbe za izvlaštenje stare župne crkve sv. Jurja na groblju iz Općinske čestice k.č. 505.

**Lovre Katić**: ponovljeni zahtjev za kupnju dijela čestice k.č. 2779/1 k.o. Starigrad, površine 130 m2 (uz njegovu česticu) i čestice k.č. 4482 k.o. Starigrad u cijelosti.

Načelnik izvještava: dao sam pojašnjenje Lovri zašto u ovom momentu nije moguće odobriti zamolbu, zamolba nije odbijena, dano je objašnjenje za č.z. 2779/1 da se nalazi među čestica za koje RH traži mirno rješavanje spora - traži se upis suvlasništva ali se ne zna u kojim omjerima, radi se o šumi u građevinskom području, nitko nije protiv ali trenutno nije moguće odobriti zamolbu jer ne znamo čije je vlasništvo.

Predsjednik izriče 3. opomenu i oduzima pravo govora vijećniku Višeslavu Juri Dokoza te daje prijedlog načelnika za odlaganje o odlučivanje o zamolbi na glasovanje.

Općinsko vijeće Općine Starigrad, jednoglasno je – 8 glasova Za, donijelo

**Odluku**

o odgodi odlučivanja o zamolbi Lovre Katića.

**Marina Anđelković**: zamolba za otkup dijela k.č. 2080 k.o. Tribanj/dio novoformirane k.č. 126 k.o. Tribanj novi-u naravi put/prolaz, koja se nalazi ispred k.č. 2060.

Načelnik dalje pojašnjenje zamolbe, čestica se nalazi na pomorskom dobru, kad se utvrde granice pomorskog dobra i formiraju parcele onda se može o ovoj zamolbi odlučivati, predlaže usvajanje prijedloga za odgodu zamolbe.

Općinsko vijeće Općine Starigrad, jednoglasno je – 8 glasova Za, donijelo

**Odluku**

kojom se odgađa odlučivanje o zamolbi za otkup dijela k.č. 2080 k.o. Tribanj.

**Josipa Klemenić:** dokup č.z. u k.o. Tribanj, koja je u novom planu određena pod brojem 1786, godinama se koristi i omeđena je suhozidom. Načelnik predlaže da se odgodi do provedbe postupka izmjere, jer u ovom trenutku te novoformirane čestice nema.

Prijedlog načelnika dan na glasovanje. Općinsko vijeće Općine Starigrad, jednoglasno je – 8 glasova Za, prihvatilo prijedlog načelnika.

Sjednica je završila sa radom 10:00 sati.

Prijepis zapisnika sačinila Predsjednik Općinskog vijeća

Marija Jukić Marko Marasović, v.r.